Minister waarsku restaurante wat regulasies oortree(Argieffoto: Unsplash) Die minster van toerisme, Mmamoloko Kubayi-Ngubane, het restaurante wat nie die regulasies van vlak 2 van die afsonderingstydperk nakom nie, gewaarsku dat voortgesette oortredings kan lei tot die herroeping van sekere toegewings wat aan die bedryf gemaak is. Vlak 2 van die afsonderingsregulasies het op 17 Augustus in werking getree. Op hierdie vlak is byna alle beperkings opgehef sodat ekonomiese bedrywighede, met die nodige gesondheidsprotokolle en veiligheidsmaatreëls, hervat kan word. Die verbod op interprovinsiale reise, ook vir ontspanning, is onder meer opgehef. Restaurante en kroeë mag bedryf word kragtens goedgekeurde protokol en slegs tydens sekere tye en met ŉ beperking op die getal mense, die verbod op die verkope van alkohol is opgehef en alkohol mag tot 22:00 op die perseel by gelisensieerde instansies genuttig word. Volgens die minister het die departement egter talle klagte van “gewone wetsgehoorsame burgers, ander operateurs en werkers” ontvang oor restaurante wat die regulasies verontagsaam. “Die gebruik om regulasies, direktiewe en protokolle te verontagsaam sluit in restaurante wat ná die aandklokreël steeds sake doen, die toelaat van wegneem-alkohol, geen sosiale afstandhandhawing nie en maskers wat nie ingevolge wetgewing gedra word nie,” het Kubayi-Ngubane gesê. “Dit stel nie net die ondernemings se lisensies in gevaar nie, maar ook die veiligheid van lojale klante en toegewyde werkers.” Volgens die minister het sy Dinsdag aan restaurateurs geskryf en ŉ beroep op hul samewerking in hierdie verband gedoen. “Die bedryf kan nie bekostig dat die vooruitgang wat reeds gemaak is omgekeer word nie. Dit sal ŉ verwoestende uitwerking op die herstel van die bedryf hê.”